Kinders skuil in biblioteek tydens protesoptrede | Maroela Media
In 2017 het inwoners van Ocean View ook buitebande in die strate gebrand om hul ontevredenheid met misdaad te kenne te gee. Foto: Facebook
Ongelukkigheid oor bendegeweld en die polisie se gebrekkige dienslewering het Donderdag tot gewelddadige protesoptrede in die suide van die Kaapse Skiereiland gelei.
Inwoners van die bendegeteisterde Ocean View naby Vishoek het buitebande aan die brand gesteek en skote is geskiet naby 'n plaaslike biblioteek, waarna die kinders en volwassenes wat toe in die gebou was, hulle daarin toegesluit het, sê JP Smith, burgemeesterskomiteelid vir veiligheid.
"Die personeellede het die paniekknoppie gedruk, waarna die metropolisie en ons wetstoepassingsbeamptes uitgegaan het," sê Smith. "Teen die tyd dat hulle daar gekom het, was 'n volskaalse protesoptrede reeds aan die gang."
Hy sê die geweldpleging was traumaties vir al die betrokkenes. Die biblioteekbeamptes het die kinders se ouers laat weet hulle is in die gebou vasgekeer, maar wetstoepassers kon eindelik daarin slaag om hulle na buite te begelei.
Smith praat nie geweldpleging goed nie, maar sê hy kan verstaan dat inwoners ontevrede is. "Ongelukkig is daar by Ocean View se SAPD nie veel aan die gang nie. Die mense is ontevrede met die vlak van dienslewering."
Hy sê omdat die polisiediens nie hul werk doen nie, is daar meer druk op die metropolisie. "Mense verwag 600 metropolisiebeamptes moet die werk van die hele Suid-Afrikaanse Polisiediens doen. Ons kan nie verstaan waar die polisiebeamptes is wat veronderstel is om hul werk te doen nie."
Smith sê die situasie in die gebied is vandag kalm.
Foto's: 'Besetters' dreig om dorp tot stilstand te bring
moenie vergeet nie, hulle werk, besig om misdaad in die kroeg of shebeen te toets / na te gaan, hoe meer hulle wegslaan, hoe minder is daar vir die kinders om te sluk
Waarom moet die polisie nou die blaam kry? Kyk hoe besfkaafd het die Sasol werknemers hul protesoptogte gedoen. Geen polisie was nodig nie. Niemand in hierdie land wil verantwoordelikheid vir hul eie optrede neem nie – dis altyd iemand anders wat moes "dit" of "dat".
Dit is vir die skuldiges net so traumaties..immers wag hulle ook al baie lank om hulp te kry teen bendegeweld.So ja…ek het baie empatie met hulle.Ek praat nie hul optrede goed nie..maar dit is hoe dit mos werk
Die korrekte terminologie moet gebruik word.
Dit is nie "protes" nie, dit is "oproer" (riot).
'n Protes bestaan nie uit goed wat brand nie, en ook nie geweervuur nie. Onder andere.
Hierdie is oproer. Net soos die dosyne ander oproere oral oor die land daagliks.
Wie betaal die salarisse van die SAPD lede van Ocean View? Hulle verdien nie om diens te wees van die gemeenskap nie en hulle word waarskynlik omgekoop deur die bendes – Kry hulle nie skaam om die die gemeenskap so in die steek te laat nie!